ຈີນຖອນ​ໃບ​ອະ​ນຸ​ຍາດ ນັກ​ຂ່າວ​ໜັ​ງ​ສື​ພິມ ວອ​ລ ສ​ຕ​ຣີດ ເຈີ​ໂນ​ລ 3 ຄົນ
ໜັງ​ສື​ພິມ Wall Street Journal ລະ​ບຸ​ວ່າ ພວກ​ພະ​ນັກ​ງານ​ທັງ 3 ເປັນຮອງ​ຫົວ​ໜ້າ​ຫ້ອງ​ການ ທ່ານ Josh Chin ແລະ​ນັກ​ຂ່າວ Chao Deng ​ທີ່​ເປັນ​ຄົນ​ອາ​ເມ​ຣິ​ກັນ ແລະ​ນັກ​ຂ່າວ Philip Wen ຊຶ່ງ​ເປັນຄົນອອ​ສ​ເຕ​ຣ​ເລຍ. 
ຈີນ ໄດ້ຖອນໜັງສືອະນຸຍາດ ພວກນັກຂ່າວ 3 ຄົນ ທີ່ເຮັດວຽກໃຫ້ແກ່ໜັງສືພິມ Wall Street Journal ຍ້ອນບົດບັນນາທີການຂອງໜັງສືພິມ ເມື່ອໄວໆມານີ້ ທີ່ລັດຖະບານເຫັນວ່າ ແບ່ງແຍກເຊື້ອຊາດຜິວພັນ ທ່ານເກັງ ຊວງ ໂຄສົກກະຊວງການຕ່າງປະເທດຈີນ ກ່າວຕໍ່ພວກນັກຂ່າວທີ່ນະຄອນຫຼວງປັກກິ່ງ ໃນວັນພຸດວານນີ້ວ່າ ໜັງສືພິມດັ່ງກ່າວໄດ້ປະຕິເສດທີ່ຈະຂໍອະໄພຍະໂທດ ກ່ຽວກັບບົດບັນນາທິການຂອງຕົນ ທີ່ໄດ້ພິມເຜີຍແຜ່ ເມື່ອວັນທີ 3 ກຸມພາຜ່ານມາ ທີ່ມີຊື່ວ່າ “China is the Real Sick Man of Asia ” ບົດບັນນາທິການດັ່ງກ່າວແມ່ນຂຽນໂດຍນັກວິຊາການອາເມຣິກັນ ທ່ານວອນເຕີ ຣັດເຊີລ ມີດ (Walter Russell Mead) ຕ້ອງຕິການຮັບມືຂອງຈີນ ໃນການລະ ບາດຂອງເຊື້ອໄວຣັສໂຄໂຣນາສາຍພັນໃໝ່ ທີ່ເຮັດໃຫ້ມີຜູ້ເສຍຊີວິດແລ້ວຫລາຍກວ່າ 2,000 ຄົນ ຢູ່ໃນຈີນແຜ່ນດິນໃຫຍ່ ນັບແຕ່ເລີ້ມມີການລະບາດມາເມື່ອ 2 ເດືອນກ່ອນ ນອກນັ້ນ ຍັງມີຜູ້ຕິດເຊື້ອອີກຫຼາຍໆພັນຄົນ ທັງຢູ່ໃນຈີນ ແລະປະເທດອື່ນໆ ຄຳວ່າ ຄົນປ່ວຍຂອງເອເຊຍ ຫຼື “Sick Man of Asia” ແມ່ນເຄີຍຖືກໃຊ້ກັນມາແລ້ວ ເພື່ອລະບຸຊາວຈີນວ່າ ເປັນພວກທີ່ເຕັມໄປດ້ວຍພະຍາດ ແລະກໍບໍ່ສະອາດ ແຕ່ແນວໃດກໍຕາມ ຫົວຂໍ້ນີ້ ແມ່ນຂຽນໂດຍບຸກຄົນທີ່ຢູ່ໃນຄະນະບັນນາທິການ ບໍ່ແມ່ນທ່ານມີດ ຫຼືພວກນັກຂ່າວ ທາງໜັງສືພິມ Wall Street Journal ລະບຸວ່າ ພວກພະນັກງານທັງ 3 ເປັນຮອງຫົວໜ້າຫ້ອງການ ທ່ານ Josh Chin ແລະນັກຂ່າວ Chao Deng ຊຶ່ງບຸກຄົນທັງສອງຕ່າງກໍເປັນຄົນອາເມຣິກັນແລະນັກຂ່າວ Philip Wen ຊຶ່ງເປັນຄົນອອສເຕຣເລຍ ບຸກຄົນທັງ 3 ມີເວລາ 5 ມື້ ຕ້ອງໄດ້ເດີນທາງອອກຈາກປະເທດຈີນ ສ່ວນນັກຂ່າວອີກຜູ້ນຶ່ງຂອງໜັງສືພິມ Wall Street Journal ທ່ານ Chung Han Wong ແມ່ນໄດ້ຖືກຂັບໄລ່ໃນປີກາຍນີ້ ຫຼັງຈາກທ່ານໄດ້ຂຽນບົດຄວາມບົດນຶ່ງ ກ່ຽວກັບຍາດພີ່ນ້ອງຂອງປະທານປະເທດຈີນ ທ່ານສີ ຈິ້ນຜິງ